《送陈恭甫编修归省后游粤 其一》
清代·吴荣光

日夜大江流，江声欲暮秋。思亲同远道，之子独归舟。

雨色寒侵袂，笳声晚倚楼。白云五千里，不敢苦相留。

作者简介：（1773—1843）清广东南海人，字荷屋，号伯荣。嘉庆四年进士。授编修，历任御史、福建盐法道。道光间官至湖南巡抚，兼署湖广总督，坐事降调福建布政使。后以年老休致。善书画，精金石。有《筠清馆金石录》、《吾学录》、《历代名人年谱》、《石云山人集》等。